Ńdɔ hḿ ábōg dī, ná ńgɔ Ǹtondôbə a kɔ́bɔ, nyé yǎ á ngábonde wa ǎ Yákɔb, nyé yǎ á ngákom wa ǎ Ísraɛ̂l, o bə́ mbáda amú mə ngákode wa, mə̄ ngálóe wa á dzwé dóe, o nə éńgwama. 2Ngə́ wadaŋ á zāŋ məndím, mə nə ai wa, áswē á zāŋ, wǎyǐ kig yímbi. Ngə́ wawulu á zāŋ ndóan, wǎyǐ kig díg, tɔ ǹkabag ndóan təge wa dzǎm dígi. 3Amú ma Ǹtondôbə mə nə Zambá woe, M̀fúfúbu yǎ Ísraɛ̂l, ǹkode woe. Mavə́ Égîptɛn á ńtāŋ wóe, Etiópia[1] ḿbāmāná ai Séva á táŋ dzoe, 4amú yə̄ nâ o nə táŋ ábuí á mís máma, ńdɔ̄ fə o nə́ ádǐd ai édīŋ mādiŋ wa: mavə́ bod miǹkunda á táŋ dzoe, bedzə̂dzalá á məyian móe. 5O bə́ mbáda, amú mə nə ai wa, mayi dúgan ai mvɔŋ bod dzoe á ńtōlē dzób, mayi dzɔ kóan ḿfág yǎ ńyímbi. 6Mayi dzó ai ḿfág yǎ âkoé naa: "Váág !" Ma ai ḿfág yǎ á ńkiɛ́ naa: "O bə́ kaman !" Dúúgán ai bɔ́n bámā yā miǹnam oyǎb, ai bəngɔn bámā yā mə̄kúg mə́ sí, 7ébá bə́sə̄ yā bálóe ai dzwé dáma, á mə̄ ngábonde, mə komó fə ású olugú wama. 8Bə́ kúlígi ayɔŋ á nə́ ndím dī, tɔ anə́ lə́ bə̄lə́ mís, á lə́ nə́ ndɔ́g, tɔ anə́ lə́ bə̄lə́ mə̄lɔ́.